Krieket: Suid-Afrika is glo Plan B vir IPL | Maroela Media
Indiese Premierliga (IPL) in Mumbai (Oktober 2020) (Foto: Indranil Mukherjee/AFP)
Indiese krieketbase sal alles moontlik doen om vanjaar se Indiese Premierliga (IPL) in Indië aan te bied, maar hulle werk ook aan 'n Plan B as Covid-19 'n stokkie daarvoor steek. As die onverwagse gebeur, kan Suid-Afrika weer soos in 2009 die kleurvolle toernooi hier aanbied. Daardie toernooi word steeds as 'n reuse-sukses beskou.
Die organiseerders en IPL-konsessies het gister vergader. Volgens berigte begin die toernooi op 27 Maart en sal tot einde Mei duur. Twee nuwe spanne, Ahmedabad en Lucknow, neem aan vanjaar se toernooi deel.
Amptelike verklarings oor die vergadering tussen die organiseerders en spanne praat nie oor Plan B nie. Dit word wel duidelik gemaak dat almal se eerste keuse is dat die toernooi in Indië plaasvind. Mumbai en Pune sal dan gasheer speel.
Die toernooi is in 2020 en 'n deel daarvan in 2021 in die Verenigde Arabiese Emirate aangebied. Dit is steeds 'n opsie wat deur sommige spanne ondersteun word.